Urmareste Modifică dimensiunea fontului: Play

Hong Kong, 26 sep /Agerpres/ - Grupul chinez WH va achiziţiona două firme româneşti care produc şi comercializează mezeluri - Elit SRL şi Vericom SRL - valoarea tranzacţiei nefiind dată publicităţii, transmite Reuters.



WH Group Ltd, proprietarul Smithfield Foods, cea mai mare companie de creştere a porcinelor şi procesare a cărnii de porc din lume, îşi extinde astfel operaţiunile pe piaţa din Europa.



Tranzacţia trebuie aprobată de autorităţile de reglementare, a informat grupul chinez.



Elit şi Vericom operează trei facilităţi de procesare a cărnii, cinci centre de distribuţie în România şi au aproximativ 12.000 de clienţi.



În august, WH Group, prin intermediul Smithfield, a achiziţionat în Polonia companiile Pini Polska, Hamburger Pini şi Royal Chicken, ca parte a eforturilor de extindere pe piaţa din Europa.



În România, Smithfield Ferme operează 46 de ferme active în judeţele Timiş şi Arad, la care se adaugă patru unităţi de creştere suine şi două fabrici ultramoderne de nutreţuri combinate. AGERPRES/(AS - autor: Mihaela Dicu, editor: Oana Tilică)